Media nimeltä ”Päivän lehti” kertoi, että Yhdysvalloissa on tekeillä elokuva Simo Häyhästä. Uutinen on levinnyt laajasti Suomessa.

”Elokuvaohjaaja David McElroy suitsuttaa käsikirjoituksen olevan uskomaton”, kuuluu Päivän lehden ingressi.

Uskomatonta, että hankkeen ohjaaja-tuottaja arvioi käsikirjoituksen olevan hyvä! Painokoneet seis, paitsi ettei Päivän lehti ole lehti, vaan nettisivu.

Koko hankkeen uskottavuus on toinen kysymys. Ainoat faktat The White Death -hankkeesta ovat se, että se on listattu suunniteltuna hankkeena IMDb-tietokantaan, että James Poirierin käsikirjoitus on palkittu joissain käsikirjoituskinkereillä ja että Päivän lehden haastattelema (sähköpostitse, otaksun), toistaiseksi aika tuntematon McElroy vahvistaa olevansa olemassa.

Tuottajana kerrotaan olevan Robert Evansin. Hän on kiistaton Hollywood-legenda. Hän on tosin 86-vuotias, eikä ole tuottanut yhtään pitkää fiktioelokuvaa vuoden 2003 jälkeen. Mikään ei siis viittaa siihen, että nyt kyseessä olisi minkään sortin Hollywood-elokuva – Robert Evans Companyn nimi on sen sijaan viime vuosina liitetty joihinkin c-luokan halpishankkeisiin.

McElroy on ohjannut yhden zombielokuvan, josta kukaan ei ole kuullut. Poirier ei ole toistaiseksi kirjoittanut yhtään tuotantoon mennyttä pitkää elokuvaa.

Päivän Lehden jutussa ei sinänsä ole mitään väärin. McElroy ei varmaankaan valehtele, sillä kun hänen vastauksensa lukee tarkemmin, hän ei väitä tai lupaa tuotannosta yhtään mitään.

Voisin lyödä vaikkapa satasen vetoa, että The White Death liittyy samaan taivaallisen ihanien Suomi-Amerikka -yhteistyöelokuvien sotajoukkoon, johon jo kuuluvat esimerkiksi Chuck Pfarrerin tuotanto talvisodasta eli Winter Wolf (iso uutinen Suomessa 2010) sekä Alex Noyerin kauhuelokuva Sielu, jota joko kuvataan nyt kesällä tai sitten, öh, ei. (Noyer ei ole vastannut yhteydenottoihini, kun halusin muun muassa tietää, miten Sielu oli jo viime vuonna saanut ”cash rebaten”, kun koko tuotantokannustinjärjestelmä otettiin käyttöön vasta tämän vuoden puolella.)

Enkä tiedä, pitäisikö ylipäänsä ottaa vakavasti elokuvaa, jonka yhden virkkeen taglinen mukaan Simo Häyhä johti kansansa voittoon vuonna 1939.

Niinkö se meni?